**УТВЪРЖДАВАМ:**

**ИВАН БОЖИЛОВ**

**КМЕТ НА СТОЛИЧНА ОБЩИНА - РАЙОН „ИЛИНДЕН“**

**ПОЛИТИКА**

**за поверителност на личните ланни в**

**Столична община - Район „Илинден“**

**Общи положения**

**I. Основни сведения**

**1**.**Столична община – Район „Илинден“** е Администратор на лични данни по смисъла на Общия Регламент относно защитата на данните (ЕС) 2016/679 (за краткост „Регламент“).

Район „Илинден“ е орган на местното самоуправление, който осъществява своята дейност съгласно Закона за местното самоуправление и местната власт.

Административната сграда е на адрес: гр. София 1309, ж.к. „Захарна фабрика”, ул. „Билянини извори“ №10, бл. 51-А, вх. Б, тел. 02/4397325, Web: www.ilinden.bg, E-mail: info@ilinden.bg

Район „Илинден“ се представлява от неговия кмет Иван Божилов.

Длъжностно лице по защита на данните на Район „Илинден“ е Иван Костадинов, тел. 0887 648639, E-mail: dpo.consult@yahoo.com.

Към 25.03.2021 г. общият брой на гражданите на Район „Илинден“ е около 37 000.

## ІI. Принципи на обработване на личните данни

Район „Илинден“ обработва лични данни въз основа на принципите, посочени в чл. 5 от Регламент (ЕС) 2016/679, а именно:

1. Законосъобразност, добросъвестност и прозрачност;

2. Ограничение на целите;

3. Свеждане на данните до минимум;

4. Точност;

5. Ограничение на съхранението;

6. Цялостност и поверителност;

7. Отчетност.

##

## III. Права на субектите на данни

Район „Илинден“, като Администратор на лични данни, се задължава да спазва правата на физическите лица, субекти на лични данни, съгласно чл. 14 – 22 на Регламент (ЕС) 2016/679:

**1. Право на информираност и право на достъп на субекта на данните**

**Право на информираност** (чл. 14 на Регламент (ЕС) 2016/679)**:**

Администраторът предприема необходимите мерки за предоставяне на субектите на данни на всякаква информация и комуникация, която се отнася до обработването, в кратка, прозрачна, разбираема и лесно достъпна форма, на ясен език, предоставена устно, писмено или чрез електронни средства. Такава информация се предоставя, когато Администраторът се е уверил в самоличността на физическото лице.

**Право на достъп на субектите на данни** **до техни лични данни** (чл. 15 на Регламент (ЕС) 2016/679).

а) субектите на данни (гражданите, служителите, кандидатите за работа, контрагентите на Район „Илинден“ и др.) имат право да получат от Администратора потвърждение дали обработва техни лични данни и, ако това е така, да получат достъп до тези данни.

 б) на субекта на данни се предоставя копие от личните данни, които са в процес на обработване. Полученото копие е със заличени лични данни на други лица и със заличена конфиденциална информация на Администратора.

**2. Право на коригиране и право на изтриване**

**Право на коригиране** (чл. 16 на Регламент (ЕС) 2016/679). Субектът на данни има право да поиска от Администратора да коригира или да допълни с цел актуалност на информацията личните данни, свързани с него.

**Право на изтриване („право да бъдеш забравен“)** (чл. 17 на Регламент(ЕС) 2016/679). Субектът на данни има право да поиска от Администратора изтриване на свързаните с него лични данни, а Администраторът има задължението да изтрие, без ненужно забавяне, личните данни, когато е приложимо някое от основанията, посочени в Регламент (ЕС) 2016/679.

**3. Право на ограничаване на обработването** (чл. 18 на Регламент (ЕС) 2016/679)**.** Субектът на данните има право да изиска от Администратора ограничаване на обработването, когато е приложимо някое от обстоятелствата, посочени в Регламент (ЕС) 2016/679.

**4. Право на преносимост на данните** (чл. 20 на Регламент (ЕС) 2016/679). Субектът на данните има право да получи личните данни, които го засягат и които той е предоставил на Администратора, в структуриран и пригоден за машинно четене формат и може да прехвърли тези данни на друг Администратор.

**5. Право на възражение** (чл. 21 на Регламент (ЕС) 2016/679). Субектът на данните има право да възрази срещу обработването на личните му данни, в случай че успее да докаже, че в процеса на това обработване е налице предимство на неговите интереси пред тези на Администратора. Администраторът прекратява обработването на личните данни, освен ако не докаже съществуването на убедителни законови основания за това обработване.

**6. Осъществяване на правата на субекта на данни**

**а)** субектът на данните осъществява конкретно свое право чрез подаване до Администратора на заявление на хартиен носител или в електронен формат. Заявлението трябва да съдържа имена на лицето и данни, които го индивидуализират, описание на искането, предпочитана форма на предоставянето на достъпа до лични данни, подпис, дата и адрес за кореспонденция.

Заявлението се отправя лично от физическото лице, за което се отнасят личните данни, или от лице, изрично упълномощено от субекта на данните. Администраторът трябва надеждно да идентифицира лицето, подаващо заявлението, респективно да установи валидността на пълномощното, преди да пристъпи към обработване на искането на субекта на данни за упражняване на права.

**б)** ограничения - правата на субекта на данни не са абсолютно задължителни за Администратора на лични данни. Администраторът аргументирано ще откаже на субект на данни изпълнение на негово искане за упражняване на право по смисъла на Регламент (ЕС) 2016/679, когато това искане засяга въпроси, като: национална сигурност, отбрана и обществена сигурност; предотвратяването, резследването, разкриването или наказателното преследване на престъпления; важни цели от широк обществен интерес; защита на независимостта на съдебната власт; защита на правата и свободите на други лица и изпълнението на гражданскоправни искове.

##

## IV. Технически и организационни мерки за защита на данните

Район „Илинден“ прилага подходящи технически и организационни мерки за гарантиране на високо ниво на сигурност за личните данни, които обработва. Мерките са подробно отразени в разработените за целта политики и процедури, насочени към изпълнение на изискванията на Регламент (ЕС) 2016/679. При разработването им са взети предвид достиженията на техническия прогрес, разходите за прилагане им и естеството, обхватът, контекстът и целите на обработването.

При изпълнението на настоящата Политика за поверителност на личните данни се вземат предвид свързаните с обработването рискове, по-специално тези за случайно или неправомерно унищожаване, загуба, промяна, неразрешено разкриване или достъп лични данни, които са или са били предмет на обработване.

**Дейности по обработване на лични данни в Район „Илинден“**

**1. В изпълнение на своята дейност Район „Илинден“ обработва лични данни в рамките на следните процеси:**

1.1. Обработване на лични данни във връзка с функциите на Администратора като орган на местното самоуправление.

Район „Илинден“ обработва различни категории лични данни на гражданите на Района и на други лица в зависимост от обстоятелствата, свързани с изпълняваните административни дейности и услуги, включително в изпълнение на Закона за гражданската регистрация.

Субекти на лични данни са гражданите на Район „Илинден“. В определени случаи субекти на данни могат да бъдат и граждани, които не са регистрирани в Район „Илинден“ – основно при изпълнение на административни процедури, в които страна се явяват такива лица.

Категориите лични данни на гражданите на Район „Илинден“ в качеството им на субекти на данни, тяхното съхранение, достъпът до тях и категориите обработване са в зависимост от конкретните обстоятелства, при които гражданите влизат в отношения с Района в качеството му на Администратор на лични данни.

1.2. Обработване на лични данни за целите на трудовите правоотношения.

Субекти на лични данни са служителите на различни длъжности, назначени по служебно или трудово правоотношение в администрацията на Район „Илинден“.

Категориите лични данни, които Администраторът (Район „Илинден“) обработва на персонала, са данни на физически лица, необходими за целите на сключване и изпълнение на трудовите правоотношения в нормативно определен обем, съобразно минимално необходимото съдържание.

Администраторът на лични данни (Район „Илинден“) обработва лични данни на кандидати за работа единствено за целите на подбор и назначаване на персонал. Район „Илинден“ обработва лични данни на кандидатите за работа в минимален обем – CV и данни за контакт (телефон и имейл). В случай че с кандидата не се сключи трудов договор, представените документи във връзка с кандидатстването се унищожават в срок до шест месеца след приключване на конкурсната процедура или се връщат на кандидата във вида, в който са подадени.

1.3. Обработване на лични данни за целите на деловите отношения с външни доставчици на Район „Илинден“.

Администраторът обработва лични данни във връзка с деловите си отношения с неговите външни доставчици на стоки и услуги.

Личните данни се събират от Администратора в процеса на развитие на преддоговорните взаимоотношения (включително в изпълнение на Закона за обществените поръчки), сключването и изпълнението на договорите с външните доставчици.

Субекти на лични данни са физическите лица, личните данни на които се съдържат в документите (договори, споразумения, протоколи на комисии по Закона за обществените поръчки, приемо-предавателни протоколи, първични счетоводни документи и др.), с които се уреждат деловите отношения Район „Илинден“ с доставчиците.

Категориите лични данни на доставчици, които Администраторът обработва, са с обем и съдържание, които са минимално необходими за целите на деловите отношения – основно данни по лична карта.

1.4. Обработване на лични данни на заявители по Закона за достъп до обществена информация.

Район „Илинден“ обработва лични данни във връзка с изпълнение на законовите задължения като субект на Закона за достъп до обществена информация (ЗДОИ).

Субекти на данни са: физическите лица, подали заявление за достъп до обществена информация; трети физически лица, чиито лични данни се съдържат в документите от значение за упражняване на правото за достъп до обществена информация; служители на Район „Илинден“, чиито лични данни се съдържат в документите, които следва да бъдат предоставени във връзка със заявление за достъп до обществена информация.

Категориите лични данни, които Администраторът обработва в изпълнение на ЗДОИ са следните: три имена, подписи, адрес за кореспонденция (за заявителите по ЗДОИ).

1.5. Обработване на лични данни на жалбоподатели.

Район „Илинден“ обработва лични данни на жалбоподатели в случаите, когато негови граждани упражняват правото си да подават жалби срещу дейността на районната администрация.

Субекти на данни са: граждани на Район „Илинден“, които се явяват жалбоподатели, и трети лица (включително служители на Район „Илинден“), чиито лични данни се съдържат в документите, свързани с подадената жалба.

Категории данни: три имена, подписи, адрес за кореспонденция (за жалбоподателите) и др. данни съобразно подадената жалба.

1.6. Видеонаблюдение.

Администраторът обработва лични данни на физически лица във връзка с осъществяване на **видеонаблюдение** с цел охрана, за предотвратяване на противоправни посегателства върху обекти и лица, както и за гарантиране на техните права и законни интереси на територията на Район „Илинден“.

Субекти на лични данни са физическите лица, чиито образи, представляващи лични данни, се съдържат в записите от инсталираните видеокамери – граждани, служители на Район „Илинден“, контрагенти и посетители.

Участъците, в които се осъществява видеонаблюдение, са обозначени с информационни табели.

**2. Законосъобразност на обработването на лични данни в Район „Илинден“:**

Район „Илинден“ обработва лични данни на основания, които са посочени в:

2.1. Чл. 6, параграф 1 на Регламент (ЕС) 2016/679, букви:

- буква „б“ - изпълнение на договор, по който Администраторът и субектът на данни са страни;

- буква „в“ - спазване на законово задължение, което се прилага спрямо Администратора;

- буква „д“ - изпълнение на задача от обществен интерес или при упражняване на официални правомощия, които са предоставени на Администратора;

- буква „е“ – за целите на легитимните интереси на Администратора.

2.2. Чл. 9, параграф 2, буква „з“ на Регламент (ЕС) 2016/679 – обработването е необходимо за целите на превантивната или трудовата медицина, за оценка на трудоспособността на служителя, медицинската диагноза, осигуряването на здравни или социални грижи.

**3. Сроковете** за обработване на лични данни от Администратора (Район „Илинден“) са съобразени със законодателството на Р България.